**VEGA præsenterer ny hjemmeside med friskt design og spændende nye funktioner**
VEGA har netop lanceret en ny udgave af Danmarks andet mest besøgte musiksite, vega.dk, med et helt friskt design og spændende nye funktioner som ”Koncertmakker” og ”Musikmatch”. Det nye vega.dk er i høj grad billedbaseret og responsivt, så det automatisk tilpasses de forskellige medieplatforme.

Efter mere end fem år med den tidligere version, launchede VEGA mandag eftermiddag en længe imødeset, ny udgave af [vega.dk](http://vega.dk/). Hjemmesiden har hermed fået et alvorligt ansigtsløft og har gennemgået en omfattende forandring i både opbygning og udseende. Nok er en del af de samme funktioner og noget a det samme indhold tilstede, som på den tidligere hjemmeside, men det præsenteres nu på en mere elegant og tilgængelig måde. Der er imidlertid også kommet en række nye funktioner og features til, der er udviklet i samarbejde med designbureauet [Appear](http://appear.dk/).

**Find en person at gå til koncert med**
Forskellige undersøgelser af publikums koncertvaner viser, at hver 10. fra tid til anden undlader at tage til koncert, fordi de mangler nogen at følges med. På VEGAs nye hjemmeside kan man med funktionen ”Koncertmakker” søge efter en ledsager til en given koncert på baggrund af indtastede kriterier. Såfremt der findes et match, vil man automatisk blive kontaktet og sat i forbindelse med personen via mail.

**Musikmatch**
En anden ny funktion på hjemmesiden er ”Musikmatch”. Funktionen, der findes i sorteringspanelet øverst i kalenderen, sammenligner dine musikpræferencer på Spotify eller Facebook med VEGAs koncertprogram. På baggrund af sammenligningen med de kunstnere, albums eller numre, du har gemt eller like’et, vil vega.dk udarbejde en musikprofil til dig og ved hjælp af denne give dig anbefalinger til relevante koncerter i VEGAs program.

**Koncertfotos i større format og HD-kvalitet**

Udover nye funktioner er der også allerede eksisterende elementer på hjemmesiden, som har fået en spændende opdatering. Et af de mest besøgte elementer på VEGAs hjemmeside har altid været gallerierne med vore fotografers koncertfotos. Dette element er på det nye vega.dk blevet styrket, idet gallerierne nu præsenteres i en meget visuel samt overskuelig oversigt, og billederne findes i endnu større format og i bedre opløsning. I sektionen ”Fotos” kan man således nu finde gallerier med store og flotte koncertbilleder i HD-kvalitet, der i endnu højere grad gengiver oplevelsen fra koncerten.

**Meget nyt, men også noget genkendelighed**

På trods af det nye design og de nye funktioner på vega.dk, er der også en del, der er som det plejer. Fx finder man stadig koncertkalenderen og en karrusel med nyheder på forsiden af VEGA, som man også gjorde på det gamle vega.dk. Kalenderoversigten er også opbygget på grundlæggende samme måde - med mulighed for at sortere på bl.a. sal, genre og koncertstatus.

*For yderligere information kontakt venligst*
Anders Madsen
Digital Media Manager, VEGA

akm@vega.dk - 3326 0946